Seventeen (Korea ansambel)

**Seventeen** (tuntud ka kui 세븐틴 või SVT) on Lõuna-Korea poisteansambel. 

Ansamblil on 13 liiget: S. Coups, Jeonghan, Joshua, Jun, Hoshi, Wonwoo, Woozi, DK, Mingyu, The8, Seungkwan, Vernon ja Dino. 

Ansambel tegi debüüdi 26. mail 2015 minialbumiga “17 Carat”, millest sai tol aastal USA-s pikimalt edetabelis olnud K-popi album. Seventeen on seni avaldanud neli stuudioalbumit, kaksteist minialbumit ja kolm albumi uusversiooni.

Kuna kõik ansambli liikmed võtavad osa lugude kirjutamisest, produtseerimisest ja koreograafia loomisest, on Seventeen saanud hüüdnime “ise-produtseeriv (*self-producing*) ansambel”. Ansamblil on kolm alarühma, millest igaüks keskendub erinevale esinemisega seotud alale: hiphop, vokaal ja tants.

## Nimi
Ansambli nimi Seventeen (tõlkes: seitseteist) tuleneb nende tunnuslausest “13 liiget + 3 alarühma + 1 ansambel”, mis kirjeldab ansambli kolmeteistkümne liikme jagunemist kolme alarühma ja toimimist ühe suure ansamblina.

## Ajalugu

### 2013–2015. Moodustamine, Seventeen TV ja Seventeen Project
2013. aastal hakkas voogedastusplatvormil UStream ilmuma otseülekandes sari “Seventeen TV”, kus ansambli liikmetega tutvuda sai. Sarjal oli mitu hooaega, kus tulevased K-pop iidolid end tutvustasid ja valmistusid esinemisteks. Enne ansambli debüüti ilmusid liikmed 2.–26. mail 2015 ka tõsielusarjas “Seventeen Project: Big Debut Plan”.

### 2015. Edukas debüüt, “17 Carat” ja “Boys Be”
Seventeen tegi debüüdi 26. mail otseülekandes tunnise kontserdiga. Kolm päeva hiljem avaldati digitaalselt nende minialbum “17 Carat”.

10. septembril 2015 avaldas ansambel teise minialbumi “Boys Be”. Minialbumi edust tulenevalt sai ansambel auhindu auhinnagaladel Golden Disk Awards, Seoul Music Awards ja Gaon Chart K-Pop Awards. Aasta lõpu tähistamiseks pidas Seventeen 24.–26. detsembril Soulis neli kontserti pealkirjaga “2015 Like Seventeen – Boys Wish”, mille piletit müüdi välja vaid minutitega.

### 2016. “Love & Letter” ja “Going Seventeen”
Seventeeni esimene täispikk stuudioalbum “Love & Letter” ilmus 25. aprillil 2016. Lisaks headele tulemustele kodumaistes edetabelites saatis albumit edu ka Jaapani edetabelites. Albumi põhisingel “Pretty U” saavutas ansambli esimese võidu korea muusikasaadetes. Album “Love & Letter” sai uusversiooni 4. juulil põhisingliga “Very Nice”. Albumile järgnes Seventeeni esimene kontserditurnee Aasias “Shining Diamonds”, mis toimus Lõuna-Koreas, Jaapanis, Singapuris, Indoneesias, Austraalias ja Hiinas.

Minialbumi “Going Seventeen” koos põhisingliga “Boom Boom (붐붐)” avaldas ansambel 5. detsembril.

### 2017. “Al1”, esimene maailmaturnee ja “Teen, Age”
15.–24. veebruarini 2017 käis Seventeen Jaapanis kontserditurneel “17 Japan Concert: Say the Name #Seventeen”. Kuigi ansambel polnud veel teinud oma Jaapani-debüüti, käis kontsertidel 50 000 vaatajat. Ansambel filmis koostöös Lõuna-Korea ringhäälingu MBC ja Jaapani ringhäälingu Music On! TV’ga Jaapanis sarja “One Fine Day in Japan”.

Seventeeni neljas minialbum “Al1” ilmus 22. mail. Minialbumi põhisinglist “Don’t Wanna Cry” sai üks ansambli populaarsemaid lugusid ning selle muusikavideot vaadati Youtube’is üle 200 miljoni korra.

6. oktoobril lõpetas ansambel oma esimese maailmaturnee “Diamond Edge”, mille käigus külastas Seventeen 13 linna Aasias ja Põhja-Ameerikas. 6. novembril ilmus ansambli teine täispikk stuudioalbum “Teen, Age”.

### 2018. Debüüt Jaapanis, “You Make My Day” ja “Ideal Cuti” turnee
5. veebruaril ilmus Seventeeni album “Director’s Cut”. Kuigi albumis olid lood varasemalt “Teen, Age” albumilt, turundati seda eriväljalaskena, sest juurde lisati neli uut lugu, sealhulgas põhisingel “Thanks”.

Seventeeni debüüt Jaapanis oli minialbum “We Make You”, mis ilmus 30. mail. Ansambli viies minialbum “You Make My Day” ilmus 16. juulil.

### 2019. “You Made My Dawn”, teine maailmaturnee ja “An Ode”
Ansambli kuuenda minialbumina ilmus “You Made My Dawn” 21. jaanuaril 2019. Albumi põhisingel “Home” saavutas korea muusikasaadetes esikoha kümnel korral. 29. mail avaldas Seventeen oma esimese jaapani singli “Happy Ending”. 24. juunil kuulutas ansambel välja maailmaturnee “Ode To You” plaaniga külastada Aasiat, Põhja-Ameerikat ja Euroopat. Turnee viimane osa 2020. aastal jäi koroonapandeemia tõttu ära. 

5. augustil avaldas Seventeen digitaalse singli “Hit” ja 16. septembril kolmanda stuudioalbumi “An Ode”. Albumit müüdi esimese nädalaga 700 000 eksemplari ja tõi ansamblile nende esimese “Album of the Year” peaauhinna korea auhinnagaladel. Billboard nimetas seda aasta parimaks K-popi albumiks.

### 2020. Rahvusvaheline tunnustus, “Heng:garæ” ja “Semicolon”
Seventeen avaldas oma teise jaapanikeelse singli “Fallin’ Flower” 1. aprillil 2020. Singlit müüdi esimese nädala jooksul 400 000 eksemplari, mis tagas sellele esikoha Billboardi Japan Hot 100 edetabelis.

13. mail ilmus nende Youtube’i kanalil ansambli dokumentaalsarja “Hit the Road” esimene jagu, mis näitas nende “Ode To You” turnee telgitaguseid.

22. juunil avaldas Seventeen oma seitsmenda minialbumi “Heng:garæ”. Nädalaga müüdi albumit miljon eksemplari. Album saavutas ka ülemaailmset edu, olles iTunes Top Albums edetabelis esikohal 27 regioonis üle maailma. 7. juulil jõudis “Heng:garæ” Jaapani Oricon Weekly Album edetabeli tippu – enne Seventeeni oli rahvusvahelistest meesartistidest sama saavutanud vaid Backstreet Boys 12 aastat varem.

9. septembril avaldas Seventeen oma teise jaapanikeelse minialbumi “24H”. Albumit müüdi kuu ajaga 250 000 eksemplari.

19. oktoobril avaldas Seventeen oma teise erialbumi “Semicolon”, mille põhisingel oli “Home;Run”. Album sai laia kõlapinda meedias, sest seda telliti juba enne väljalaske kuupäeva miljon eksemplari – see oli ansambli teine miljonilise läbimüügiga album.

### 2021. Ülemaailmne tuntus, “Power of Love” projekt, “Your Choice” ja “Attacca”
21. aprillil avaldas Seventeen oma kolmanda jaapanikeelse singli “Not Alone”. 14. mail sai singel 500 000 müüdud eksemplari eest RIAJ (Jaapani plaaditööstuse liit) tunnustuse. Laul oli iTunesi edetabelis esikohal 10 maailma regioonis.

18. mail tegi Seventeen avalikuks “Power of Love” projekti plaanid. Projekti esimese osana avaldasid ansambli kaks liiget, Wonwoo ja Mingyu, 28. mail digitaalse singli “Bittersweet” koostöös artistiga Lee Hi. 18. juunil avaldas ansambel oma kaheksanda minialbumi “Your Choice”.

19. juulil uuendasid kõik ansambli liikmed oma lepingud firmaga Pledis Entertainment. Nad avaldasid 22. oktoobril oma üheksanda minialbumi “Attacca”, mille põhisingel oli “Rock With You”. “Attacca” oli ansambli esimene kahemiljonilise läbimüügiga album. 8. detsembril avaldas Seventeen jaapanikeelse singli “Power of Love”, pannes lõpu samanimelisele projektile, mille eesmärk oli jagada toetavaid sõnumeid külmal talvel ning tervitada armastusest rõkkavat kevadet. 

### 2022. “Face the Sun”, kolmas maailmaturnee ja “Dream”
15. aprillil avaldas Seventeen ingliskeelse digitaalse singli “Darl+ing”, millele järgnes nende neljas täispikk album “Face the Sun”. Album avaldati 27. mail. Albumi põhisingel oli “Hot”. Samal aastal avaldati nende esimene film “Seventeen Power of Love: The Movie”, mida näidati kinodes üle maailma 20. ja 23. aprillil (välja arvatud Prantsusmaal ja Jaapanis, kus film avaldati vastavalt 21. ja 29. aprillil).

Seventeeni kolmas maailmaturnee “Be the Sun” sai alguse 25. juunil Gocheok Sky Dome’is. Turnee vältel toimusid kontserdid kokku 12 linnas USA-s ja Kanadas. Kontserte tehti ka Indoneesias, Tais, Filipiinidel, Singapuris ja Jaapanis.

18. juulil avaldas Seventeen “Face the Sun” uusversiooni, albumi “Sector 17”, mille põhisingliks oli “_World”. Singli remiks koostöös Briti laulja Anne-Marie’ga ilmus 26. augustil. Ansambli kolmas jaapanikeelne minialbum “Dream” ilmus 9. novembril.

### 2023. “FML” ja “Seventeenth Heaven”
24. aprillil avaldas Seventeen oma kümnenda minialbumi “FML”. Album püstitas sel ajal ajaloolise rekordi: enne väljalaske kuupäeva telliti seda 4,6 miljonit eksemplari. Albumil oli kaks põhisinglit: "Super (손오공)" ja "F*ck My Life". Album lõi rekordeid ka pärast väljatulekut: esimesel päeval müüdi seda 3,9 miljonit eksemplari ning esimesel nädalal kokku 4,5 miljonit. 21.–22. juunil toimus Lõuna-Korea Gocheok Sky Dome’is ansambli kahepäevane kontsert “Follow to Seoul”.

23. oktoobril ilmus ansambli üheteistkümnes minialbum “Seventeenth Heaven”, mida telliti enne väljaandmispäeva kokku 5,2 miljonit eksemplari, tuues ansamblile taas rekordi.

## Muusika
Seventeen annab alati oma panuse muusika kirjutamisse, produtseerimisse ja ka koreograafia loomisse. Woozi on kirjutanud ja produtseerinud kõik ansambli laulud, kuid teised liikmed annavad sellesse ka oma panuse. Koreograafia koostamisest võtab osa Hoshi. Tänu sellele on ansamblil kujunenud oma muusikaline stiil, mida iseloomustab singlite žanrite mitmekesisus.

Intervjuus The Korean Heraldiga ütles Woozi: “Meie osavõtt […] ei piirdunud vaid oma arvamuste avaldamisega. Meie ansambli kolme alarühma juhid käisid kohal igal albumi koosolekul, et kindlustada, et saame rääkida oma loo.”

## Diskograafia

## Filmograafia
### Telesarjad

### Veebisarjad

### Filmid

## Kontserdid ja turneed
### Maailmaturneed
* “Diamond Edge” (2017)
* “Ode to You” (2019–2020)
* “Be the Sun” (2022)
* “Follow” (2023)

### Aasia turneed
* “Shining Diamonds” (2016)
* “Ideal Cut” (2018)

### Jaapani turneed
* “Japan Arena Tour 'SVT'” (2018)
* “Japan Tour 'HARU'” (2019)
* “Japan Tour 'FOLLOW'” (2023)

### Veebikontserdid
* “In-Complete” (2021)
* “Power of Love” (2021)

## Viited